席上奉呈教授歐陽丈時併餞戴兄故其中及之
作者：趙蕃
朝代：宋

paragraphs: 良由姿不敏，所以須朋友。
朋友多得人，不忍相瑕垢。
萬安初經過，渝水重邂逅。
君今分教來，我政官曹守。
何期逃虛中，乃值平生舊。
蠻山雖云荒，蠻水亦頗秀。
功名漢將餘，草木騷人後。
春園縱芳歇，夏屋屬陰茂。
官池荷卷舒，野寺泉波驟。
追隨方自茲，留落復何有。
合者故慰心，離者頻回首。
聊歌五字詩，以侑一杯酒。